ທະຫານປາກີສຖານ 2 ຄົນບາດເຈັບ ຍ້ອນເຮືອບິນເນໂຕ້
ກອງທັບປາກີສຖານ ປະທ້ວງຢ່າງແຂງແຮງ ຕໍ່ທີ່ເອີ້ນວ່າ ການໂຈມຕີຂອງເຮືອບິນ ກຸ່ມເນໂຕ້.
ກອງທັບປາກີສຖານໄດ້ທໍາການປະທ້ວງຢ່າງແຂງແຮງກັບກຸ່ມເນໂຕ ຫລັງຈາກອັນທີ່ປາ ກີສຖານກ່າວວ່າ ໄດ້ເປັນການລະເມີດເຂດນ່ານຟ້າຂອງຕົນໂດຍເຮືອບິນເຮລີຄອບເຕີ 2 ລໍານັ້ນ ການປະທ້ວງດັ່ງກ່າວມີຂຶ້ນໃນວັນອັງຄານມື້ນີ້ໃນເວລາບໍ່ເທົ່າໃດຊົ່ວໂມງຫລັງຈາກພວກ ເຈົ້າໜ້າທີ່ປາກີສຖານກ່າວວ່າ ເຮືອບິນເຮລີຄອນເຕີລໍານຶ່ງຂອງກຸ່ມເນໂຕ ໄດ້ບິນຂ້າມ ຊາຍແດນຂອງຕົນຈາກອັຟການີສຖານແລະທໍາການໂຈມຕີ ທີ່ເຮັດໃຫ້ທະຫານປາກີສ ຖານ 2 ຄົນໄດ້ຮັບບາດເຈັບນັ້ນ ກຸ່ມເນໂຕ ໄດ້ຢືນຢັນວ່າ ຕົນມີເຮືອບິນເຮລີຄອບເຕີຫລາຍລໍາບິນຢູ່ໃກ້ກັບຊາຍແດນ ແລະກ່າວວ່າ ຕົນພວມທໍາການສືບສວນສອບສວນເຫດການດັ່ງກ່າວນີ້ຢູ່ ນາຍທະຫານຝ່າຍຕາເວັນຕົກທ່ານນຶ່ງກ່າວວ່າ ເຮືອບິນເຮລີຄອບເຕີ 2 ລໍາໄດ້ບິນ ຢູ່ໃນຊາຍແດນຂອງອັຟການີສຖານ ແລະຖືກຍິງຂ້າມມາຈາກຊາຍແດນ ແລະກ່າວ ຕໍ່ໄປວ່າ ພວກເຮືອບິນເຮລີຄອບເຕີ ພຽງແຕ່ໄດ້ຍິງຕອບໂຕ້ ຫລັງຈາກຖືກຍິງໃສ່ 2 ເທື່ອ ເຫດການດັ່ງກ່າວ ມີທ່າທາງວ່າຈະເພີ່ມຄວາມເຄັ່ງຕຶງຂຶ້ນລະຫວ່າງກຸງອີສລາມາບັດແລະ ກຸງວໍຊິງຕັນ ເຖິງແມ່ນທ່ານ John Kerry ສະມາຊິກສະພາສູງສະຫະລັດທໍາການຢ້ຽມ ຢາມປາກີສຖານເພື່ອປົວແປງສາຍພົວພັນລະຫວ່າງສອງປະເທດໃນວັນຈັນວານນີ້ກໍຕາມ ສາຍພົວພັນລະຫວ່າງສະຫະລັດແລະປາກີສຖານໄດ້ເຄັ່ງຕຶງຂຶ້ນຍ້ອນການບຸກເຂົ້າກວດຄົ້ນ ຂອງສະຫະລັດທີ່ບ້ານພັກແຫ່ງນຶ່ງທີ່ບໍ່ໄດ້ປະກາດໃຫ້ປາກີສຖານຮູ້ລ່ວງໜ້າທີ່ໄດ້ສັງຫານ ນາຍໂອຊາມາບິນລາເດັນ ຜູ້ນໍາເຄືອຂ່າຍອາລກາອິດາ ໃນເມືອງ Abbottabad ຂອງປາ ກີສຖານໃນວັນທີ 2 ໃນຕົ້ນເດືອນນີ້